VENDIM
Nr. 32, datë 20.2.2023

MBI SHQYRTIMIN E KËRKESËS SË SHOQATËS SHQIPTARE TË FURNIZUESVE TË ENERGJISË (AAES) PËR DISA NDRYSHIME NË ZBATIMIN E VENDIMIT TË BORDIT TË ERE-s NR. 23, DATË 14.2.2022

Në mbështetje të nenit 10, nenit 16 dhe nenit 18, të ligjit nr. 43/2015, “Për sektorin e energjisë elektrike” i ndryshuar; si dhe nenit 25, të Rregullores për organizimin, funksionimin dhe procedurat e ERE-s, miratuar me vendimin e bordit të Entit Rregullator të Energjisë (ERE), nr. 96, datë 17.6.2016; Bordi i ERE-s, në mbledhjen e tij të datës 20.02.2023, mbasi shqyrtoi relacionin e përgatitur nga Drejtoria e Mbrojtjes së Konsumatorit, Performancës dhe Standardeve me nr. 887 prot., datë 17.2.2023, “Mbi shqyrtimin e kërkesës së AAES për disa ndryshime dhe kufizime në zbatimin e vendimit të Bordit të ERE-s nr. 23, datë 14.2.2022”,
konstatoi se: 
- Shoqata Shqiptare e Furnizuesve të Energjisë Elektrike (AAES), me anë të shkresës me nr. 8/1 prot., datë 30.12.2022, protokolluar në ERE me nr. 2150 prot, datë 30.12.2022, si dhe shkresës plotësuese protokolluar në ERE me nr. 8/2 prot., datë 16.2.2023, ka paraqitur kërkesën lidhur me shtyrjen e pjesshme të aplikimit të dispozitave të “Rregullores mbi masat e të licencuarve në aktivitetin e furnizimit për arritjen e treguesve të matjes dhe vlerësimit nga ERE të performancës së shërbimit ndaj klientit”, miratuar me vendimin e Bordit të ERE-s nr. 23, datë 14.2.2022. Këto propozime konsistojnë në ndërhyrje në “Rregulloren mbi masat e të licencuarve në aktivitetin e furnizimit për arritjen e treguesve të matjes dhe vlerësimit nga ERE të performancës së shërbimit ndaj klientit”, në nenin 1, pika 1.2, germat “a”, “b”, “d”, “e”, “f”, “g” dhe “j”, në nenin 2, pikat 1 dhe 2, si dhe në nenin 4, pikat 1 dhe 2, ku në fund të çdo paragrafi kërkohet të shtohet: (e aplikueshme vetëm për furnizuesit që furnizojnë klientë fundorë të lidhur në tension të ulët si dhe për furnizuesit që furnizojnë klientë fundorë të lidhur në tension të ulët dhe të mesëm).
- Kërkesa e përcjellë nga AAES është e mbështetur në vendimin e Këshillit të Ministrave (VKM) nr. 872, datë 27.12.2022, “Për disa ndryshime dhe shtesa në vendimin nr. 519, datë 13.7.2016, të Këshillit të Ministrave, ‘Për miratimin e modelit të tregut të energjisë elektrike’” dhe është e vlefshme për të njëjtën periudhë kohore të përcaktuar në aneksin 1, specifikisht deri më datë 31.12.2023.
- Për sa u përket aspekteve procedurale të shqyrtimit të kërkesës, rezulton se referuar parashikimeve të nenit 6, pikës 3, të ligjit nr. 43/2015, “Për sektorin e energjisë elektrike”, i ndryshuar, si dhe nenit 3, pikës 7, të “Kodit të Procedurave Administrative të Republikës së Shqipërisë”, i ndryshuar, Shoqata e Furnizuesve të Energjisë Elektrike AAES, plotëson kriteret e palës së interesuar, e cila mund t’i kërkojë ERE-s, rishikimin e vendimit të Bordit në rast se ka siguruar prova të reja që mund ta çojnë Bordin në marrjen e një vendimi të ndryshëm nga i mëparshmi apo për gabimet materiale të konstatuara.
- AAES këtë kërkesë e ka paraqitur në ERE si përfaqësues i Shoqatës Shqiptare të Furnizuesve të Energjisë Elektrike dhe si e tillë ka interes të ligjshëm për të mbrojtur furnizuesit dhe, rrjedhimisht, legjitimohet si palë në këtë procedurë administrative për të sjellë kërkesën për rishikim. 
- Në nenin 144, të ligjit nr. 44/2015, të “Kodit të Procedurave Administrative të Republikës së Shqipërisë”, përcaktohet se: 2. Pala mund të kërkojë rishikim, nëse zbulohen rrethana ose prova të reja me shkresë që kanë rëndësi për çështjen, të cilat nuk diheshin dhe mund të diheshin prej saj gjatë zhvillimit të procedurës administrative që ka çuar në nxjerrjen e aktit administrativ.
- Në objektivat e ERE-s, të parashikuar në nenin 18, germa “d”, të ligjit nr. 43/2015, “Për sektorin e energjisë elektrike”, i ndryshuar, parashikohet se, përgjegjësi e ERE-s, mes të tjerave është angazhimi në zhvillimin e një sistemi të sigurt, të qëndrueshëm, jodiskriminues dhe në mbrojtje të konsumatorit, në përputhje me objektivat e zhvillimit të sektorit të energjisë elektrike, eficiencës së energjisë elektrike, si dhe integrimi në shkallë të gjerë të prodhimit të energjisë nga burimet e energjisë së rinovueshme.
- ERE vlerëson se pavarësisht kërkesës së AAES për aplikimin e përjashtimeve të propozuara vetëm për furnizuesit që furnizojnë konsumatorë të lidhur në tension të mesëm dhe të lartë, parimi i mos diskriminimit të të gjithë pjesëmarrësve të tregut duhet të prevalojë në trajtimin e kësaj kërkese duke përfshirë të gjithë furnizuesit që ushtrojnë aktivitet në treg të lirë, për konsumatorë të lidhur në të gjitha nivelet e tensionit.
Për gjithë sa më sipër, Bordi i ERE-s

VENDOSI

1. Fillimin e procedurës për shqyrtimin e kërkesës të Shoqatës Shqiptare të Furnizuesve të Energjisë (AAES) për disa ndryshime në zbatimin e vendimit të Bordit të ERE-s nr. 23, datë 14.2.2022 “Mbi miratimin e rregullores mbi masat e të licencuarve në aktivitetin e furnizimit për arritjen e treguesve të matjes dhe vlerësimit nga ERE të performancës së shërbimit ndaj klientit”. 
2. Të gjithë furnizuesit që ushtrojnë aktivitetin e furnizimit në treg të lirë përjashtohen deri në datë 31.12.2023 nga detyrimi për implementimin e masave të parashikuara në nenin 1.2 germat “a”, “b”, “d”, “e”, “f”, “g” dhe “j”, në nenet 2.1 dhe 2.2 si dhe në nenet 4.1. dhe 4.2.
3. Drejtoria e Mbrojtjes së Konsumatorit, Performancës dhe Standardeve të njoftojë palët e interesit për vendimin e Bordit të ERE-s.
Ky vendim hyn në fuqi menjëherë. 
[bookmark: _GoBack]Çdo palë e përfshirë në këtë procedurë mund t’i kërkojë ERE-s, brenda 7 ditëve kalendarike nga data e marrjes së vendimit, rishikimin e vendimit të Bordit në rast se ka siguruar prova të reja që mund ta çojnë Bordin në marrjen e një vendimi të ndryshëm nga i mëparshmi apo për gabime materiale të konstatuara. Për këtë vendim mund të bëhet ankim në Gjykatën Administrative Tiranë, brenda 30 ditëve kalendarike nga dita e publikimit në Fletoren Zyrtare. 
Ky vendim botohet në Fletoren Zyrtare.

